text: Bråskov får postkassen tilbage
  08 april 2013 kl. 12.41
  Landsbyen Bråskov i Hedensted Kommune får sin postkasse tilbage. Post Danmark har erkendt, at alligevel der er brug for den røde kasse efter, at byens købmand har taget affære.
  Post Danmark har ellers nedlagt 220 postkasser alene i Syd- og Sønderjylland, og postkassen i Bråskov røg også med i første omgang.
  Det betød, at især ældre borgere uden bil fik svært at komme af med deres post, da der så blev tre kilometer til den nærmeste postkasse i Hornsyld.
  Byens købmand Erik Yding tog så affære og påtog sig formidlingen af post i den lille by. Han lavede en postkasse i butikken og fik postbudet til at tage posten med. Det skete dog også, at købmanden selv kørte posten til Hornsyld.
  Nu er postkassen atter sat op i Bråskov, da det viste sig, at der var et pænt antal breve hver dag.
  - Det er kun få steder, at vi har skønnet forkert. Bråskov var en af dem, erkender områdechef Erik Krejberg fra Post Danmark Midtjylland til TV SYD.
  Post Danmark har nedlagt 1.470 postkasser i hele landet, fordi mængden af almindelige breve falder
  